貝拿度施華將功贖罪 曼城入英足盃決賽!
2024年04月21日 08:00
東網電視
更多新聞短片
貝拿度施華一箭定江山。(Getty Images)
星期日(21)凌晨英足盃4強,曼城喺溫布萊球場1比0擊敗車路士,衞冕之路仲差最後一步。3日前喺歐聯射失12碼嘅貝拿度施華,今場由出局罪人變晉級英雄,佢喺尾段射入全場唯一入球幫曼城晉級,呢位葡萄牙國腳賽後指今場「復仇」成功,為自己爭番啖氣。
曼城周中同皇馬激戰120分鐘出局,球員今場出現疲態,控制戰局但係製造機會唔多,反而車路士嘅反擊相當入肉,尼高拉斯積遜曾有單刀被救出。去到尾段兩隊仍僵持不下,84分鐘奇雲迪布尼左路傳中,車仔門將僅僅擋出不遠,貝拿度施華走到靚位近門抽入,率曼城殺入決賽。
貝拿度施華喺歐聯射失12碼後受到批評,今仗佢就吐氣揚眉:「好開心!呢幾日我哋都好失望,尤其係我。不過踢曼城嘅最大好處,就係每隔3日就有比賽,畀我哋一個『復仇』機會。雖然球員都好勀,不過我哋盡力嘗試,好開心又入決賽,又有捧盃嘅機會!」
自從哥迪奧拿執教後,曼城已經第7次殺入本土盃賽決賽,之前6場決賽全部順利捧盃,包括2次英足盃冠軍同4次英聯盃冠軍。曼城喺決賽嘅對手將會係曼聯或高雲地利。